複輔音

複輔音（粵拼：fuk1 fu6 jam1；英文：consonant cluster ），又叫輔音群、輔音叢或者輔音簇，係指有多過一個輔音接連出現，而中間冇任何嘅元音。複輔音可以喺音節嘅開頭或者結尾嗰度出現。舉例說明：
用廿一世紀初嘅粵語嚟讀食呢隻漢字，個讀音用粵拼寫係 sik6 而用 IPA 寫就係 /siːk̚˨/，呢段音節並冇任何嘅複輔音—音節嘅開頭輔音係 /s/ 而結尾輔音就係 /k̚/，兩個都係單獨出現嘅輔音。
相比之下，又例如廿一世紀初嘅英文字詞 twelfth —呢隻字詞讀音（用 IPA 寫）係 /twɛlfθ/，意思係第十二個噉解，開頭有兩個輔音 /tw/ 而埋尾有三個輔音 /lfθ/，係一隻有複輔音嘅字詞。
唔同語言喺複輔音相關特性上可以相差幾遠，每隻語言都會有一啲組合法則（語音組合），淨係准許某啲輔音組合，而唔同語言嘅組合法則可以好唔同。詳情亦可以參考吓音系類型方面嘅概念。

少複輔音
有唔少語言都被指係冇複輔音，或者近乎冇複輔音咁滯。
太平洋一帶嘅語言，好多都缺少複輔音。例如日文噉：日文啲音節多數都係開放嘅，即係話佢哋音節通常以元音做結尾，輔音結尾嘅音節花款少；日文嘅音節開頭複輔音係得 Cj（輔音後面掕個 /j/）呢隻款，例子有百（hyaku · ひゃく · /hjaku/）呢隻漢字，或者係表示慘叫嘅 gyaa（ぎゃあ · /gjaa/）呀噉。除此之外，馬來-波利尼西亞語族 —出名嘅成員有夏威夷話—多數都係傾向冇複輔音嘅，頂攏係啲外來詞會有。

粵語
睇埋：粵語音系
廿一世紀初嘅漢語（屬漢藏語系）都係被指缺少複輔音：粵語基本嗰種音節結構係 CVC，即係話一段典型嘅粵語音節，係最多一個輔音喺前、最多一個輔音喺後，中間就會挾住一個元音。講音節開頭嘅話，唯一有啲似複輔音嘅係 /kʷ/ 同 /kʰʷ/  —呢種噉嘅音節結構缺少複輔音，多數情況下都唔容許講嘢嘅人將多過一個輔音拼埋一齊。
觀點：口快定係複輔音？
有關「粵語係咪真係冇複輔音」呢條問題，學界係有啲爭議嘅。

例如冚唪唥一般係讀做 ham6 baang6 laang6 嘅，但係喺日常口語當中，啲人成日會將隻字詞讀咗做 haam6 blaang6（/haːm˨˨ plaːŋ˨˨/）噉嘅音。有啲人話呢種情況「只係口快」，但係有啲語言學家就提出咗個主張，話粵語查實容許 /pl/ 嘅複輔音，只不過係「有複輔音嘅字詞數量好少」噉解。
觀點：借詞相關嘅問題
而家觀察一啲以粵語（或者第啲傳統上冇乜複輔音嘅語言）做母語嘅人，教佢哋講英文或者其他多複輔音嘅語言，會引致一條學術問題。
想像有個以粵語做母語嘅人，叫佢做阿明。阿明讀出 /kʰlik̚˥/（想像粵拼：klik1）噉嘅語音—原則上，呢段語音並唔合符傳統嘅粵語音系，因為傳統上粵語音系並唔容許 /kʰl/ 噉嘅開頭複輔音，但係除咗呢點之外，佢讀出嘅嗰段語音完全合符傳統粵語音系。而對於 /kʰlik̚˥/ 呢段語音算唔算係粵語，就會有兩派睇法—
佢講嘢粵英夾雜：有人會話阿明只係用粵語噉嘅方式讀 click 呢隻英文字，算係講嘢粵英夾雜。
借詞加語言演變：另一方面，亦有人會主張阿明係由英文借咗隻字詞入去粵語嗰度（外來詞），而廿一世紀初嘅粵語音系已經起咗變化（語言演變），變到容許 /kʰl/ 噉嘅開頭複輔音。
詳情可以睇睇外來詞同語碼轉換嘅概念爭議。
順帶一提，雖然粵語（根據標準嗰種睇法）冇咩複輔音，但某啲粵語以外嘅漢語就有複輔音或者類似複輔音嘅情況。
例如上古漢語噉：上古漢語係現存所有漢語嘅語言祖先；廿一世紀嘅歷史語言學研究者有著力嘗試重新建構上古漢語，發現上古漢語似乎有一定量嘅複輔音；根據鄭張尚芳、白一平同埋沙加爾等學者嘅研究，喺上古漢語入便江呢隻漢字係讀做類似 /*kroːŋ/ 噉嘅音嘅—開頭輔音係 /kr/，而且亦有部份學者話上古漢語有 /sn/ 或者 /st/ 等嘅音節頭輔音串。
講現存嘅漢語嘅話，複輔音通常以分音詞形式存在，比較出名嘅有閩東話、晉語同埋部份官話方言（好似係中原官話）等，比如晉語嘅「圪頭詞」「嵌l詞」、福州話嘅「切腳詞」等等。

兩三個輔音
睇埋：日耳曼語族同羅曼語族
好似英文、法文、德文同葡文等嘅印歐語言，好多時都坐底容許兩至三個輔音連埋一齊形成複輔音，例子：
英文字詞 sixth（/sɪksθ/，第六個噉解）—有三個輔音埋尾；
法文字詞 pluie（[plɥi]，雨噉解）—有三個輔音開頭；
德文字詞 Straße（/ˈʃtraːsə/，街道噉解）—有三個輔音開頭；
葡文字詞 frequente（/fre'kwɛnte/，形容詞頻密噉解）—呢隻字詞三段音節，頭嗰兩個音節都係各自有兩個輔音開頭；
挪威話字詞 svin（/sʋiːn/，豬噉解）—有兩個輔音開頭；
等等。不過，複輔音組合唔係任意點都得嘅。呢啲語言往往會對「邊啲輔音組合係可以接受嘅」作出一啲限制，例如英文噉，英文嘅音節結構係 CCCVCCCC  —佢哋嘅一段音節最多可以有成三個輔音砌埋一齊做複輔音，但係佢哋啲三輔音輔音群一定要跟從以下嘅規律：
/s/ + 塞音 + 近音，
下表列出咗一啲例子，呢度啲音以英式英文作準，
組合例字詞（羅馬字）例字詞（IPA）例字詞（意思）

 /s/ + /k/ + /j ɹ l w/scream/skriːm/尖叫
複輔音嘅存在，對人類學語言會造成具體影響。一個母語冇乜複輔音嘅人學呢啲語言嗰陣，成日會喺複輔音嘅發音上有困難，例如粵語人（母語缺少複輔音）學英文，被指經常都會唔覺意將一串複輔音「縮短，攞走其中一啲輔音」—即係例如將 play（/pleɪ/，玩噉解）讀咗做 pay（/peɪ/，畀錢噉解，當中個 /l/ 音唔見咗）噉，搞到佢哋用英文溝通有困難。
注意點：二合字母
睇埋：二合字母
要留意嘅係，複輔音同二合字母係兩個唔同嘅概念。二合字母係指用兩個符號嚟書寫某一款音素，但係用咗兩隻字母嚟寫唔表示某段輔音真係複輔音。例子可以睇吓英文書寫入便嘅
Sh-：好似 sheep（/ʃiːp/ · 羊）等嘅字詞，開頭輔音實際上係清顎齦擦音 /ʃ/，呢個輔音係一個單一嘅輔音，並唔係真係 /s/ 同 /h/ 嘅結合，只不過係羅馬字母數量有限，而且 /ʃ/ 咁啱聽落又有少少似 /s/ 同 /h/ 嘅結合，所以慣例上會寫做 sh- 噉嘅款。
Kn-：好似 knight（/naɪt/ · 騎士）等嘅字詞，實際口語嘅開頭輔音係 /n/ 呢個單一嘅輔音，不過現代英文書寫上保留咗遠古英文嘅某啲特徵，縱使隻字詞個讀音實際上唔係以 /kn/ 開頭，慣例上依然係會寫做 kn- 噉嘅款開頭。可以睇睇靜 K 同 G 嘅概念。
好似呢啲噉嘅情況，並唔係真正嘅複輔音—要判定一隻字詞係咪帶有複輔音，睇嘅係講嘢唔係寫嘢，即係要睇啲人講嘢嗰陣會點樣讀一隻字詞。

四個輔音起
睇埋：南高加索語系同斯拉夫語族
世上有啲語言會有更長嘅複輔音，當中南高加索語系（主要分佈喺高加索地區嗰頭）喺呢方面就幾出名。
格魯吉亞話係高加索國家格魯吉亞嘅官方語言。喺呢隻語言入便，超過四個輔音咁長嘅複輔音幾常見，格魯吉亞話甚至仲有部份複輔音係將六至八個輔音連埋一齊嘅，當中仲不乏一啲日常生活都會用到嘅字詞，例子有
字詞（IPA）幾多個輔音意思

 /prt͡skvna/6同... 剝皮
亦要留意返，上述呢啲例子，係專登揀咗複輔音最長嗰啲字詞嚟睇。日常格魯吉亞話入便亦都有大把比較「正常」（複輔音由最多兩至三個輔音組成）嘅字詞。
除咗南高加索語系之外，斯拉夫語族亦被指係可以有頗長（閒閒哋四至五個輔音咁長）嘅複輔音。斯拉夫語族屬於印歐語言嘅一個分派，主要分佈喺東歐，包括波蘭話、捷克話、烏克蘭話同俄羅斯話等都係斯拉夫語言。斯拉夫語言複輔音嘅一個出名例子，有捷克話急口令
Strč prst skrz krk（讀音：[str̩tʃ pr̩st skr̩s kr̩k] ( 聽)）
句嘢嘅意思係「將手指頭插過喉嚨」噉解，成串嘢一個元音都冇。